**Enhanced Publications for Digital Heritage**

A program egyik résztvevője blogot vezet az idei évről, amely [itt](http://irunep2014.blogspot.hu/2014/08/elso-nap.html) tekinthető meg.

**Beszámolók:**

"Az egyetemről augusztus utolsó hetében heten érkeztünk a hollandiai Nijmegenbe, Adolf Adrienn, Bognár Zsófia, Hrecska Renáta, Köcsky Réka, jómagam Huszthy Zita a diákság valamint kísérőink Almási Zsolt, az Angol Tanszék, és Ódor Mónika a nemzetközi osztály részéről. Az IRUN Excellence Programme résztvevőiként öt holland diákkal dolgozunk együtt ebben az évben egy közös kutatási feladaton. A feladat maga az európai integráció történelmét kutató intézet, a Centre Virtuel de la Connaissance sur l'Europe (CVCE) gondozásában lévő digitalizált történeti gyűjtemény elérhetőségének, kutathatóságának fejlesztése.

 Az itteni Radboud Egyetem hallgatóival hétfőn találkoztunk először, de a hét végére már mind biztosak voltunk benne, hogy egy nagyon jó csapat alakult a közös munkához, annak ellenére, hogy nemcsak különböző nemzetiségeket, de különböző szakterületeket is képviselünk. Vagy talán pont emiatt! A hét első felében összerázódtunk, jobban megismertük egymást, felmértük a csoport dinamikáját és kiderítettük, mi is tulajdonképpen az *enhanced publication*, vagyis értéknövelt publikáció. Egy olyan online publikációs modellt kell fejlesztenünk az év végére, amelyen keresztül a gyűjteményben rejlő tudás a leghatékonyabban nyerhető ki a professzionális és a „civil” kutatók számára egyaránt.

Vendéglátóink gondoskodtak arról is, hogy egy hét alatt minél jobban megismerjük a hollandok életét. Az egyetem saját kerékpárjait használhattuk, bicikliztünk napsütésben, de esőben is esernyővel a kezünkben. Nijmegen óvárosának főterén laktunk, a régi épületekből viszont csak a templom és egy-két 16-17. századi ház maradt meg a második világháborús bombázások miatt. A lövedékeket azonban nem a Központi Hatalmak, hanem a Szövetségesek zúdították a városra tévedésből, a határ ugyanis pár kilométerre van. A második világháború így itt máig érzékelhető sebet ejtett a tájon és a társadalmon. Két háborús múzeumban is jártunk, az egyik magának a háborúnak állított emléket, a másik a felszabadításnak, amely a hollandok számára igazi szabadságot jelentett. Nijmegen városában egyébként nem más, mint egy magyar professzor, Munteán László vezetett körbe minket, aki két éve tanít a Radboud Egyetemen és úgy tűnt, hogy jobban ismeri a várost, mint a régóta itt élő hollandok. Az ókortól a második világháborún át a legújabb városbővítési tervekig megismertük a város történetét kiegészítve rengeteg építészeti, film- és kultúrtörténeti részletekkel.

Péntekre elkészültünk a pontos munkatervvel, amelyet egy prezi kíséretében mutattunk be a munkánkat segítő oktatóknak.  A búcsúsöröket az egyetemi kávézóban, a Cultuurecaféban ittuk, ami egész héten a legbiztosabb támaszpontunk volt kávé és tea tekintetében. Hazafelé természetesen azért még szemerkélt az eső, Budapesten viszont a jó kis augusztus végi meleg fogadott minket. Most két hónap egyéni kutatás, következik, aztán decemberben irány Luxemburg."

**Második munkahét:**

"Az IRUN Excellence Programme keretében novemberi második munkahetünket Luxembourgban töltöttük, de sajnos csak négyen, Réka megbetegedett. Almássy Zsolt az egyetem Angol Tanszékének vezetője, a supervisorunk is velünk tartott.  
Luxemburg, a főváros nagyon kicsi, a hostelünk a belvároshoz közel volt, egy viadukt alatt. A holland partnerek már ott vártak ránk, közös vacsorával indítottunk, jó volt őket újra látni.

Másnap Sanembe utaztunk, ügyfelünk a CVCE (Centre Virtuel de la Connaissance sur l'Europe) központjába, itt dolgoztunk a héten három napot. Az ottani dolgozók nagyon kíváncsiak voltak a munkánkra, szerintük nagyon jó ötleteink voltak kívülállóként, fiatalként.

Először körbenéztünk a gyönyörű, 17. században épült kastélyban, majd elfoglaltuk a főhadiszállásunkat egy szuper konferenciaasztallal, kávéval és teával a munkához. Délután egy spanyol történész munkatárs fogadta a csoportot és válaszolt mindenféle kérdésünkre. Egyébként még sok más nemzetiségű ember dolgozik itt, a közös munkában a francia és az angol nyelvet használják.

Második nap a hostelban agyaltunk a feladatunkon. Elérkeztünk egy választóvonalhoz: eddig tartott az elméleti alapozás, most ezt át kell ültetnünk a gyakorlatba, vagyis kifejlesztenünk egy a CVCE-re szabott enhanced publication modellt. Hogy pontosan milyet, ezt kell eldöntenünk áprilisig, a következő közös hétvégénkig.

A munkahetünknek a csütörtöki nap volt a tetőpontja, a délelőtt folyamán tártuk a nagyközönség, vagyis a CVCE munkatársai és vezetősége elé az eddigi munkánkat és a terveinket. Beszámoltunk arról, hogy mit javasolnánk a felhasználóbarát megjelenés növelése érdekében, milyen új technológiai lehetőségek vannak a narratív tartalmak közlésére (story map, szinkronizált térképek, interaktív idővonal) és hogy mindez milyen jogi kérdéseket vetne fel. Az ezután következő kérdéseket és reakciókat vártuk a legjobban, sokkal konkrétabb kép alakult ki az intézmény igényeiről, amit eddig inkább csak találgattunk az általános szint felől közelítve. Leginkább maga az enhanced publication (értéknövelt publikáció) definíciója, elkészítésének folyamata, az abban rejlő új lehetőségek érdekelték a történész kollegákat.

A délután folyamán a visszajelzések alapján már sokkal határozottabb irányt tudtunk szabni magunknak, azaz „tudósokat (egyetemistákat, tanárokat, kutatókat) a CVCE honlapjára, ha az európai integrációval kapcsolatban keresnek válaszokat”.  
Már sötétben indultunk vissza a városba, következett a régóta várt városnézés, nagyon jó volt végre egy "szakértővel" látni a várost. Utolsó nap még próbáltuk bepótolni, ami a városból kimaradt, múzeumok, modern galéria és eddig még nem látott városrészek.  
Visszatekintve fantasztikus volt ez a hét. Nagyon hálásak vagyunk mindenkinek, aki lehetőséget teremtett erre és segítette a munkánkat!"

Huszthy Zita